
Cwestiynau Cyffredin ar 
Asesu Anghenion a Risgiau Clinigol y Geg (ACORN)
1. Beth yw ACORN? 
Mae ACORN yn becyn cymorth a ddyluniwyd gan weithwyr deintyddol proffesiynol yn ystod Rhaglen Ddiwygio’r Gwasanaethau Deintyddol Cyffredinol (GDS) sy'n cefnogi timau deintyddol i gynnal asesiad cynhwysfawr o risgiau ac anghenion mewn modd systematig. Mae'n crynhoi canfyddiadau o hanes ac archwiliadau clinigol y claf. Mae'n cefnogi practisiau i roi cyngor sydd wedi ei deilwra i’r claf a chytuno ar gynllun gofal deintyddol blynyddol ataliol. 
2. Pa mor aml y dylid cwblhau'r ACORN?
Dylid cynnal ACORN yn drylwyr unwaith y flwyddyn h.y. bob 12 mis.  Bydd y cyfnod hwn yn hirach i gleifion yr ystyrir eu bod â risg isel ac sy'n cael eu galw'n ôl ar ôl 15/18/24 mis.
3. A oes angen i mi gynnal ACORN pan fydd claf yn mynd am ofal deintyddol brys?
Nac oes. Fodd bynnag, dylai timau deintyddol fanteisio ar y cyfle i esbonio i gleifion y ffactorau risg a arweiniodd at yr afiechyd maent yn ymgyflwyno ag ef, a sut i atal achosion o ofal deintyddol brys o'r fath.
4. A yw ACORN yn ymwneud â thicio blychau ar yr FP17W er mwyn cyflwyno data? 
Nac ydy. Nid ymarfer ticio blychau yw ACORN. Er y gellir casglu'r 8 pwynt data ACORN ar FP17Ws a gyflwynwch ar gyfer cleifion i ddeall proffil 'risg ac anghenion' poblogaeth eich practis.
Amcanion allweddol defnyddio pecyn cymorth ACORN yw:
· Deall beth sy'n bwysig i gleifion
· Cyfleu lefel y risg a'r angen i gleifion (neu eu gofalwyr) yn effeithiol a gweithio gyda chleifion i wneud iddynt ddeall newidiadau y mae angen iddynt eu gwneud er mwyn atal clefydau deintyddol
· Cytuno ar y canlyniadau iechyd y geg y mae cleifion am eu cyflawni dros gyfnod o amser neu ar ôl cwrs o ofal deintyddol.
· Defnyddio egwyddorion gwneud penderfyniadau ar y cyd wrth lunio cynllun gofal deintyddol ataliol
· Monitro newidiadau yn 'risgiau ac anghenion' cleifion sy'n derbyn gofal parhaus gan y gwasanaeth/practis. 
5. A yw cronfa ddata ACORN yn cael ei monitro?
Ydy, ar sail yr 8 pwynt data ACORN ar FP17W a gyflwynwyd gan eich practis, bydd Awdurdod Gwasanaeth Busnes (BSA) y GIG yn dadansoddi data ac yn darparu proffil 'risgiau ac angen' o'ch practis ar e-Den. Mae data hefyd yn cael eu dadansoddi i fonitro pa ganran o'ch cleifion sy'n cael ACORN.
Cysylltwch ag Awdurdod Gwasanaeth Busnes (BSA) y GIG os oes gennych ymholiadau ynghylch mewnbwn data ar ffurflenni FP17W a’r data a ddangosir ar e-Den - DataServicesSupport@nhsbsa.nhs.uk.
6. A ellir cwblhau ACORN o bell?
Gellir cwblhau llawer ohono o bell. Yn sicr, gellir cwblhau elfen asesiadau risg yr ACORN o bell naill ai dros y ffôn neu drwy fideo.


7. A ddylwn i gynnig apwyntiad i gleifion sy'n derbyn gofal deintyddol brys er mwyn dod yn ôl i'r practis i gael asesiad llawn?
O dan gontract deintyddol newydd y GIG, dylid cyfeirio cleifion sydd wedi derbyn gofal deintyddol brys pendant i gofrestru eu henw ar y Porth Mynediad Deintyddol (DAP) os hoffent gael asesiad deintyddol ac archwiliad clinigol gan y GIG. Fodd bynnag, gall practisiau deintyddol geisio cytundeb gyda'r Bwrdd Iechyd i dderbyn cleifion gofal deintyddol brys newydd fel cleifion newydd ar gyfer archwiliad ac asesiad clinigol llawn (mae hyn yn cynnwys ACORN).

8. Os yw claf yn dangos yn glir bod ei ymddygiad wedi newid o fewn y 12 mis ar ôl ACORN, a ellir ailadrodd ACORN yn gynt na 12 mis?
Gall deintydd ddewis cwblhau ACORN yn amlach neu'n llai aml nag unwaith bob 12 mis ar sail iechyd ceg y claf. Os yw'r angen am driniaeth wedi'i fodloni ac os yw’r risg yn isel, efallai y bydd ysbaid adalw hirach yn briodol. Ar gyfer cleifion sydd â lefelau uwch o risg neu angen, gellid ail-gynnal ACORN cyn pen 12 mis.
9. Mae’n debyg bod Atal a Gwella Ansawdd yn eithaf pwysig wrth ddarparu gwasanaethau deintyddol. A oes unrhyw hyfforddiant ar gael?
Oes, mae cyrsiau hyfforddi am ddim (Gwneud i waith ataliol weithio’n ymarferol, Cynllun Gwên yn y ddeintyddfa a chyrsiau DPP perthnasol eraill) ar gael gan AaGIC. Gallwch hefyd gysylltu â'ch Addysgwr Deintyddol Gwella Ansawdd i gael cymorth ar unrhyw brosiectau neu fentrau gwella ansawdd yn HEIW.DentalQI@Wales.nhs.uk . 
10. A oes cydberthynas uniongyrchol rhwng sgoriau Coch/Melyn/Gwyrdd a’r categorïau risg Uchel, Cymedrol ac Isel?
Oes, wrth gwblhau pecyn cymorth ACORN, mae sgôr Goch yn cyfateb i risg Uchel, mae Oren yn cyfateb i Risg Ganolig ac mae Gwyrdd yn cyfateb i risg Isel.

